Jun 24,2015
నిరుద్యోగుల కోసం ఐఐఏ పోర్టల్‌
 లక్నో: సూక్ష, చిన్న, మధ్య తరహా పరిశ్రమల (ఎంఎస్‌ఎంఈ) సామాఖ్య 'ఇండియన్‌ ఇండస్ట్రీస్‌ అసోసియేషన్‌' (ఐఐఏ) నిరుద్యోగుల కోసం ఉద్యోగ పోర్టల్‌ను ప్రారంభించింది. ఎంఎస్‌ఎంఈ రంగంలో ఉద్యోగాలను వెతుక్కొనే వారికి ఉద్యోగులను అన్వేషించే వారికి సౌలభ్యంగా ఉండేలా ఐఐఏ దీనిని రూపొందించింది. 'ఐఐఏ ఎంప్లాయిమంట్‌ సర్వీసెస్‌' అనే పేరుతో రూపొందించిన ఈ పోర్టల్‌ను ఐఐఏ అధికారిక వెబ్‌సైట్‌కు అనుసంధానించారు. http://www.iiaonline.in/ resumeindex.php అను యూఆర్‌ఎల్‌ ద్వారా ఈ వెబ్‌పోర్టల్‌కు చేరవచ్చని సంస్థ తెలిపింది. ఎంఎస్‌ఎంఈ పరిశ్రమల రంగంలో అడుగుపెట్టాలనుకునే విద్యార్థులకు, ఉద్యోగార్థులకు సులభంగా కొలువుల దొరికేందుకు గాను తాము దీనిని రూపొందించినట్లు ఐఐఏ మీడియా విభాగం ఛైర్మన్‌ ప్రశాంత్‌ భాటియా తెలిపారు. తాము పూర్తి ఉచితంగా ఈ సేవలను అందించనున్నట్లు తెలిపారు. పరిశ్రమ వర్గాలు, ఉద్యోగాలను ఇవ్వగోరు వారు కూడా తమ వద్ద అందుబాటులో ఉన్న ఉద్యోగాల వివరాలను ఈ వెబ్‌సైట్‌లో అప్‌లోడ్‌ చేయవచ్చని ఆయన తెలిపారు. ఉద్యోగాలు కోరుకునే వారు ఈ సైట్‌ ద్వారా దరఖాస్తు చేసుకోవచ్చని ఆయన అన్నారు. ఈ వెబ్‌పోర్టల్‌ ఇరువురికి లాభదాయకంగా ఉటుందని ఆయన తెలిపారు. దీనికి తోడు ప్రొఫెషనల్‌ ఇన్‌స్టిట్యూషన్ల వారు విద్యా సంస్థల వారు కూడా ఈ పోర్టల్‌ ద్వారా తమ విద్యార్థులకు ప్రముఖ సంస్థలలో ఉద్యోగం లభించేందుకు కూడా ఈ పోర్టల్‌ సహకరిస్తుందని అన్నారు. ఐఐఏ సంస్థకు దేశ వ్యాప్తంగా సుమారు 7000 మంది సభ్యులు ఉన్నారు. దేశీయ, అంతర్జాతీయ సంస్థల వారు కూడా ఈ పోర్టలలో నమోదు చేసుకోవచ్చని తెలిపారు.
మీ స్నేహితులకు రికమెండ్ చెయ్యండి